RESOLUCIÓN do 30 de decembro de 2008 pola que se convoca o curso superior de técnico de urbanismo 2009.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 12/01/2009

Conforme os fins que lle asigna a este centro a normativa que o regula (Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo), a EGAP convoca o curso superior de técnico de urbanismo 2009.
1. Obxectivos.
Este curso pretende afondar, desde unha perspectiva xeral e en particular desde o punto de vista da lexislación galega -co fin de adaptar o contido do curso á singular realidade da nosa comunidade-, nos coñecementos teóricos e prácticos de dúas pezas clave do urbanismo: a planificación e a xestión urbanísticas.
2. Contido.
O curso estrutúrase nos seguintes módulos:
* Módulo I: normativa territorial e urbanística.
1. Réxime urbanístico do solo (Lei 8/2007 en relación coa Louga).
2. Lexislación urbanística galega.
3. Outra lexislación de especial incidencia no territorio.
4. Normas de aplicación directa.
* Módulo II: análise territorial e urbanístico.
1. Cuestións ambientais.
2. Marco sociopolítico.
3. Problemática económica.
* Módulo III: planificación urbanística.
1. Clases de instrumentos de ordenación. Disposicións xerais.
2. Normas de aplicación directa. Normas subsidiarias e complementarias de planeamento.
3. Plan Xeral de Ordenación Municipal.
4. Plans de desenvolvemento.
a) Plans de sectorización.
b) Plans parciais.
c) Plans especiais.
5. Elaboración e aprobación dos instrumentos de ordenación. Efectos.
* Módulo IV: execución urbanística.
1. Xestión urbanística.
2. Intervención no mercado inmobiliario.
3. Intervención dos actos de uso do solo.
4. Disciplina urbanística.
* Módulo V: obradoiros.
1. Obradoiro de planeamento: xeral e de desenvolvemento.
2. Casos prácticos: do réxime transitorio e da execución urbanística.
3. Prazas: 40.
4. Destinatarios.
4.1. A metade das prazas (20) ten como destinatario o persoal das diferentes administracións públicas de Galicia: funcionarios de carreira ou persoal interino dos grupos A e B que estean en posesión do título de licenciado, arquitecto ou enxeñeiro superior e persoal laboral dos grupos I e II que se encontre en posesión de calquera dos títulos anteriormente citados.
Este curso valorarase con 1,5 puntos a aqueles alumnos/as aprobados/as que cumpran os requisitos para a aplicación do establecido na Resolución do 26 de outubro de 1994, do Instituto Nacional de Administración Pública, pola que se determinan os criterios de recoñecemento e valoración dos cursos de Administración local, en cumprimento do disposto na Orde do 10 de agosto de 1994, do Ministerio para as administracións públicas, e tamén do establecido no Decreto 136/1987, da Xunta de Galicia, do 5 de xuño, sobre a determinación dos méritos que corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter nacional.
4.2. Poderán optar á outra metade das prazas os profesionais que dispoñan do título de licenciado (dereito, ciencias políticas, xeografía, socioloxía, etc.), arquitecto superior ou enxeñeiro superior (agrónomo, camiños, etc.). Os arquitectos dos concellos que teñan contrato de asistencia técnica encadraranse dentro deste grupo.
As prazas de calquera dos grupos que non sexan cubertas sumaranse ás do outro.
5. Pagamento da matrícula.
5.1. O importe da matrícula é de mil catrocentos cincuenta euros (1.450 ) para todos aqueles solicitantes que pertenzan ás diferentes administracións públicas de Galicia, que cumpran as condicións prescritas no punto 4.1 e que, ademais, no desenvolvemento do seu traballo habitual realicen tarefas que estean vinculadas directamente co urbanismo.
O importe anterior poderase facer efectivo na súa totalidade no momento de formalizar a matrícula ou en dous prazos. Neste último caso, o 50% do total (725 ) pagarase ao matricularse e o 50% restante (725 ) farase efectivo entre o 1 e o 15 de xuño de 2009.
5.2. O importe da matrícula é de dous mil novecentos euros (2.900 ) para os demais peticionarios.
Igual que no número anterior, este importe poderase facer efectivo na súa totalidade no momento de formalizar a matrícula ou en dous prazos. Neste último caso, o 50% do total (1.450 ) pagarase ao matricularse e o 50% restante (1.450 ) farase efectivo entre o 1 e o 15 de xuño de 2009.
O pagamento da taxa de matriculación deberá efectuarse dentro dos 5 días seguintes á comunicación por parte da EGAP da aceptación dos alumnos no curso.
6. Forma de pagamento.
A EGAP proporcionará ao alumnado admitido no curso o impreso para formalizar o pagamento da matrícula.
A EGAP non procederá en ningún caso á devolución das cantidades aboadas.
7. Incumprimento dos prazos de pagamento.
As persoas matriculadas que non fagan efectivo o importe total dos dereitos de inscrición dentro dos prazos marcados para cada caso perderán a súa condición de alumnos deste curso e non terán dereito á devolución das contías ingresadas con anterioridade.
8. Prazo de inscrición e presentación das instancias.
O prazo para inscrición finalizará o día 30 de xaneiro de 2009.
Para inscribirse, as persoas interesadas deberán cubrir a instancia curricular que para ese efecto figurará na páxina web da EGAP co seguinte enderezo:
http://egap.xunta.es/cursoUrbanismo.
Ás persoas admitidas solicitaráselles que presenten os seguintes documentos:
a) Se o peticionario é funcionario ou persoal laboral da Administración pública:
-Fotocopia do DNI.
-Dúas fotos a cor de tamaño carné.
-Orixinal ou copia debidamente cotexada do título de licenciado, arquitecto ou enxeñeiro.
-Certificado expedido polo responsable de persoal do organismo de que dependa o solicitante, no cal se indique a situación profesional deste.
-Documentación acreditativa dos méritos incluídos na instancia curricular
b) Para o resto dos peticionarios:
-Fotocopia do DNI.
-Dúas fotos a cor de tamaño carné.
-Orixinal ou copia debidamente cotexada do título de licenciado, arquitecto ou enxeñeiro.
-Documentación acreditativa dos méritos incluídos na instancia curricular.
Toda a documentación remitida polos solicitantes que non sexa orixinal terá que estar debidamente compulsada.
Poderase pedir a aclaración en todo momento dos méritos presentados. Os méritos que se inclúan na ficha curricular deberán estar convenientemente documentados. A falta de presentación dos documentos acreditativos dos citados méritos dará lugar á exclusión do curso do solicitante previamente seleccionado.
9. Criterios de selección.
Os participantes serán seleccionados por unha comisión técnica independente, designada para o efecto, cuxa composición será publicada no portal web da EGAP. A comisión seleccionará os candidatos con independencia e discrecionalidade técnica con respecto aos órganos directivos da EGAP.
Os criterios selectivos para a admisión neste curso serán os seguintes:
a) Se os solicitantes son funcionarios, persoal interino ou persoal laboral das administracións públicas de Galicia:
Darase prioridade a aqueles casos en que exista unha relación directa entre as tarefas que realiza o traballador no desempeño do seu posto de traballo e as materias obxecto deste curso, que se acreditará mediante as certificacións e acreditacións curriculares correspondentes. Valoraranse os seguintes méritos vinculados coa materia expresada: cursos de urbanismo, experiencia profesional relacionada co urbanismo, publicacións na materia, etc.
En calquera caso, esta convocatoria rexerase subsidiariamente polos criterios de participación nas actividades docentes da Escola Galega de Administración Pública, contidos na Resolución do 4 de xaneiro de 2008 da EGAP, publicada no DOG nº 7, do 10 de xaneiro.
b) Se os solicitantes non forman parte do persoal ao servizo das administracións públicas:
Gozarán de preferencia aqueles solicitantes que acrediten documentalmente que a súa actividade profesional mantén relación directa co urbanismo e, que, ademais, poidan demostrar, por medio do seu currículo, unha constatada experiencia neste campo. Valoraranse os seguintes méritos vinculados coa materia expresada: doutoramento; cursos de urbanismo; formar parte de equipos redactores de planificación en xeral e de documentos de xestión e desenvolvemento urbanístico; asistencia técnica a concellos e docencia universitaria na materia.
A comisión poderá establecer cotas para garantir o carácter interdisciplinario e interadministrativo nos grupos de traballo que se establezan, de acordo coas solicitudes recibidas. Así mesmo, resolverá as alegacións e reclamacións que se puideren suscitar.
10. Publicación da lista de seleccionados e prazo de presentación de alegacións.
A lista de seleccionados publicarase no taboleiro de anuncios e na páxina web da EGAP (
http://egap.xunta.es
). O prazo para a presentación de alegacións será de 3 días hábiles a partir da data de publicación, todo isto de acordo co disposto no artigo 59.6º b) da Lei 30/1992, de réxime xurídico das administracións públicas e do procedemento administrativo común.
11. Lista de espera.
A comisión fixará unha lista de espera por orde de preferencia no proceso selectivo para cubrir as posibles vacantes daquelas persoas seleccionadas que causen baixa antes do inicio do curso ou no transcurso das súas primeiras vinte e catro horas lectivas. As persoas que non figuren na devandita lista de espera ou ben se encontran nun posto máis afastado na lista de reservas ou ben foron excluídas por algunha das razóns expresadas nas bases da convocatoria.
12. Certificado de aproveitamento.
Para a superación deste curso e a obtención do mencionado certificado de aproveitamento, os alumnos deberán presentar dous traballos: un traballo en grupo que se elaborará baixo a dirección dos monitores dos obradoiros durante o período docente e un traballo individual sobre unha materia relacionada coa actividade convocada, cuxa proposta deberá ser aprobada previamente polos directores académicos. Os traballos serán obxecto de exposición pública e o individual será avaliado por un tribunal designado para o efecto.
O prazo de entrega do traballo fixarase durante a realización do curso e seralles comunicado aos alumnos. Se tras a exposición pública do traballo o tribunal considera que non acada unha calidade mínima, o alumno deberá presentar de novo o traballo na data que a dirección do curso lle indique. (Só se terán dúas oportunidades para a presentación do traballo ante o tribunal). A superación deste curso queda supeditada a dous factores: a que os alumnos acudan con regularidade ao curso, cunha porcentaxe de asistencia que deberá ser superior ao 85% das horas programadas, e tamén a que o seu traballo alcance unha calidade mínima. Os participantes que non cumpran os requisitos, sexa cal for a causa, quedarán eliminados e como consecuencia perderán todos os dereitos.
Unicamente poderá autorizarse a ausencia por causas xustificadas, pero baixo ningún concepto poderá superar esta o 15% das horas lectivas. Neste caso acreditarase documentalmente ante o servizo competente da EGAP ou ante a persoa responsable do curso, nun prazo máximo de 10 días despois de que esta ausencia se produza.
Non se expedirán certificados de asistencia sen ter superado o curso.
13. Desenvolvemento.
O curso realizarase na Escola Galega de Administración Pública, rúa de Madrid, 2-4, polígono das Fontiñas, Santiago de Compostela, entre o 5 de marzo e o 19 de novembro de 2009. Está previsto, ademais, que durante a súa celebración se organicen visitas a varios concellos.
A súa duración será de 216 horas, que se distribuirán a razón de 8 horas por semana -ordinariamente os xoves das 10.00 ás 14.30 horas e das 16.00 ás 20.00 horas.
Durante a celebración deste curso levarase a cabo un control permanente da asistencia mediante os sistemas que se establezan para o efecto. Os alumnos que participen no curso terán que asinar a súa asistencia a cada unha das sesións académicas e ao obradoiro. As ausencias ocasionais do curso constarán como incidencia dentro de cada sesión para os efectos do cómputo correspondente. Poderanse realizar tamén controis de asistencia extraordinarios en calquera momento do desenvolvemento do curso.
14. Modificacións e incidencias.
A EGAP reserva para si a facultade de modificar o programa e a de interpretación para resolver as incidencias que puideren xurdir no desenvolvemento deste curso, así como a de cancelalo se o escaso número de solicitudes non xustificar a súa realización.
A dirección do curso resolverá as incidencias de carácter xeral que poidan producirse durante o desenvolvemento do curso.
Santiago de Compostela, 30 de decembro de 2008.
Carlos Suárez-Mira Rodríguez
Director da Escola Galega de Administración Pública